Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί την Ιταλία να χορηγήσει ή να εξακολουθήσει να χορηγεί μειώσεις ή απαλλαγές από τους ειδικούς φόρους κατανάλωσης επί ορισμένων πετρελαιοειδών που χρησιμοποιούνται για ειδικούς σκοπούς, σύμφωνα με τη διαδικασία που προβλέπει το άρθρο 8 παράγραφος 4 της οδηγίας 92/81/ΕΟΚ (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 8 παράγραφος 4 της οδηγίας 92/81/ΕΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1], το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

[1] ΕΕ L 316 της 31.10.1992, σ. 12. Οδηγία, όπως τροποποιήθηκε την τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46.)

Οι ιταλικές αρχές ενημέρωσαν την Επιτροπή ότι επιθυμούν να εφαρμόσουν μειωμένους φορολογικούς συντελεστές στο υγροποιημένο αέριο πετρελαίου (υγραέριο - LPG) και στο πετρέλαιο θερμάνσεως που διανέμονται μέσω δικτύων ως καύσιμο θερμάνσεως σε ιδιαίτερα μειονεκτικές γεωγραφικές περιοχές.

Σύμφωνα με την ως άνω οδηγία, τα άλλα κράτη μέλη ενημερώθηκαν σχετικά με αυτό το αίτημα.

Η οδηγία προβλέπει ότι η Επιτροπή επανεξετάζει τέτοιες απαλλαγές και μειώσεις σε τακτά χρονικά διαστήματα. Εάν η Επιτροπή θεωρεί ότι αυτές οι απαλλαγές ή οι μειώσεις δεν είναι πλέον δυνατόν να διατηρηθούν είτε διότι προκαλούν στρεβλώσεις του ανταγωνισμού ή της λειτουργίας της εσωτερικής αγοράς είτε διότι είναι ασύμβατες προς την κοινοτική πολιτική για την προστασία του περιβάλλοντος, υποβάλλει τις κατάλληλες προτάσεις στο Συμβούλιο. Σε κάθε περίπτωση, αυτή η παρέκκλιση πρέπει να επανεξεταστεί το αργότερο μέχρι την 31η Δεκεμβρίου 1999, οπότε λήγει η άδεια που χορηγείται με την απόφαση. Το Συμβούλιο θα επανεξετάσει την κατάσταση με βάση πρόταση της Επιτροπής και θα αποφασίσει κατά πόσον η άδεια θα πρέπει να ανακληθεί, να τροποποιηθεί ή να παραταθεί.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί την Ιταλία να χορηγήσει ή να εξακολουθήσει να χορηγεί μειώσεις ή απαλλαγές από τους ειδικούς φόρους κατανάλωσης επί ορισμένων πετρελαιοειδών που χρησιμοποιούνται για ειδικούς σκοπούς, σύμφωνα με τη διαδικασία που προβλέπει το άρθρο 8 παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [2] και, ιδίως, το άρθρο 8 παράγραφος 4,

[2] ΕΕ L 316 της 31.10.1992, σ. 12. Οδηγία, όπως τροποποιήθηκε την τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46.)

την πρόταση της Επιτροπής,

Εκτιμώντας:

(1) ότι σύμφωνα με το άρθρο 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις των ειδικών φόρων κατανάλωσης επί των πετρελαιοειδών για λόγους ειδικής πολιτικής*

(2) ότι οι ιταλικές αρχές ενημέρωσαν την Επιτροπή ότι επιθυμούν να εφαρμόσουν μειωμένους φορολογικούς συντελεστές στο υγροποιημένο αέριο πετρελαίου (υγραέριο - LPG) και στο πετρέλαιο θερμάνσεως που διανέμονται μέσω δικτύων ως καύσιμο θερμάνσεως σε ιδιαίτερα μειονεκτικές γεωγραφικές περιοχές*

(3) ότι τα άλλα κράτη μέλη ενημερώθηκαν σχετικά*

(4) ότι η Επιτροπή και τα άλλα κράτη μέλη αποδέχονται ότι η εφαρμογή μειωμένων συντελεστών στους ειδικούς φόρους κατανάλωσης επί του υγροποιημένου αερίου πετρελαίου (υγραερίου - LPG) και του πετρελαίου θερμάνσεως δικαιολογείται για λόγους περιβαλλοντικής και κοινωνικής πολιτικής και ότι δεν πρόκειται να προξενήσουν στρεβλώσεις του ανταγωνισμού ή να παρακωλύσουν τη λειτουργία της εσωτερικής αγοράς*

(5) ότι η Επιτροπή επανεξετάζει τακτικά αυτές τις μειώσεις και απαλλαγές, προκειμένου να ελέγξει κατά πόσον είναι συμβατές με τη λειτουργία της εσωτερικής αγοράς ή με την κοινοτική πολιτική για την προστασία του περιβάλλοντος*

(6) ότι η Ιταλία ζήτησε την άδεια να εφαρμόζει, από 1ης Ιανουαρίου 1999, μειωμένους συντελεστές ειδικών φόρων κατανάλωσης στο υγροποιημένο αέριο πετρελαίου (υγραέριο - LPG) και στο πετρέλαιο θερμάνσεως* ότι το Συμβούλιο πρόκειται να επανεξετάσει την εφαρμογή αυτής της αδείας, με βάση έκθεση που θα του υποβάλει η Επιτροπή το αργότερο μέχρι την 31η Δεκεμβρίου 1999, οπότε λήγει η άδεια που χορηγείται με την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

’ρθρο 1

Σύμφωνα με το άρθρο 8 παράγραφος 4 της οδηγίας 92/81/ΕΟΚ και με την επιφύλαξη των υποχρεώσεων που θεσπίζονται με την οδηγία 92/82/ΕΟΚ της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης στα πετρελαιοειδή [3] και, ειδικότερα, των ελάχιστων συντελεστών που καθορίζονται στα άρθρα 5 και 7, η Ιταλία εξουσιοδοτείται να εφαρμόζει, μέχρι την 31η Δεκεμβρίου 1999, μειωμένους συντελεστές ειδικών φόρων κατανάλωσης στο υγροποιημένο αέριο πετρελαίου (υγραέριο - LPG) και στο πετρέλαιο θερμάνσεως που διανέμονται μέσω δικτύων ως καύσιμο θερμάνσεως σε ιδιαίτερα μειονεκτικές γεωγραφικές περιοχές.

[3] ΕΕ L 316 της 31.10.1992, σ. 19.

’ρθρο 2

Η παρούσα απόφαση απευθύνεται στην Ιταλία.

Βρυξέλλες,

Για το Συμβούλιο

Ο Πρόεδρος